b'\n_START_ARTICLE_\nGeofon\n_START_PARAGRAPH_\nGeofon je jednostavan ure\xc4\x91aj za registraciju nailazaka seizmi\xc4\x8dkih valova tijekom mjerenja na kopnu. Sastavljen je od inertne mase ovje\xc5\xa1ene o pero pri\xc4\x8dvr\xc5\xa1\xc4\x87eno za magneti\xc4\x8dno ku\xc4\x87i\xc5\xa1te fiksno povezano s povr\xc5\xa1inom tla, oko koje su namotani elektri\xc4\x8dni vodi\xc4\x8di. Gibanje tla, izazvano nailaskom (seizmi\xc4\x8dki val) seizmi\xc4\x8dkih valova, pokre\xc4\x87e inertnu masu s vodi\xc4\x8dima u kojima se zbog kretanja unutar permanentnog magnetskog polja inducira struja razmjerna (seizmi\xc4\x8dki val) amplitudi nailaze\xc4\x87ih seizmi\xc4\x8dkih valova. Registracija seizmi\xc4\x8dkih podataka na terenu obavlja se unutar posebnih aparatura u koje dolaze inducirane struje iz geofona._NEWLINE_Seizmi\xc4\x8dki valovi iz podzemlja snimaju se na posebnom rasporedu od 24 ili vi\xc5\xa1e grupa geofona ili kanala, prenose do aparature te registriraju na 24 ili vi\xc5\xa1e tragova na seizmi\xc4\x8dkoj snimci ili seizmogramu. Inducirane struje malog intenziteta iz prijamnika odlaze u aparaturu koju \xc4\x8dini niza filtara i poja\xc4\x8dala te ure\xc4\x91aja za digitalizaciju i zapis podataka na magnetske medije. U njoj se ulazni valni oblici prethodno poja\xc4\x8davaju i filtriraju kako bi se uklonile one komponente valnih oblika \xc4\x8dija frekvencija pada izvan raspona frekvencija korisnih signala, dok se primjenom posebnih antialiasing filtara uklanjaju frekvencije, koje bi nakon digitalizacije mogle uzrokovati pojavu aliasinga. Nakon toga se tako obra\xc4\x91eni podaci zapisuju u broj\xc4\x8danom ili digitalnom obliku na magnetske vrpce koje slu\xc5\xbee kao izvorni materijal za dalju obradu.'